Linz

Linz er hovedstad i delstaten Oberösterreich i Østerrike, har 205 000 innbyggere (2018) og er Østerrikes tredje største by.

Linz ligger på en høyde 266 meter over havet, hvor Donau gjør en markant sving. I sydlig retning består landskapet av terrasser. De eldste spor etter mennesker daterer seg til yngre steinalder (neolitikum).

Historie 
Byen ble grunnlagt av romerne, som kalte den Lentia, men det var da allerede en keltisk bosetting her kalt Lentos. Byen ble først nevnt i 799. Byen var en lokal administrasjonsby i Det tysk-romerske rike, og en viktig handelsby som knyttet sammen flere handelsruter på begge sider av Donau og videre til Böhmen, Polen og Baltikum i nord, og Italia i sør. Den habsburgske keiser Fredrik III levde sine siste år i Linz, og byen var derfor en kort periode den viktigste byen i hele riket. Den mistet status til Wien og Praha etter at keiseren døde i 1493.

En kjent innbygger fra byen var Johannes Kepler, som levde her flere år mens han studerte matematikk. Kepler beskrev planetenes bevegelseslov. Det lokale offentlige universitet er oppkalt etter Kepler, Johannes Kepler Universitet Linz. En annen kjent innbygger var Anton Bruckner, som var her mellom 1855 og 1868 som lokal komponist og kirkeorganist i byen. Den lokale konserthallen, Brucknerhaus, og en lokal privat musikk- og kunstskole,  er oppkalt etter ham. 

Adolf Hitler ble født i grensebyen Braunau am Inn, men kom til Linz i barndommen, der han vokste opp. Hitlers foreldre ble gravlagt i Leonding, nær Linz. Hitler gikk på Realschule i Linz. Hitler hadde store arkitektoniske planer for Linz og ønsket at den skulle bli det store kultursenteret i Det tredje rike. For å bedre de økonomiske kår i byen satte Hitler i gang en stor industrialisering i Linz like før og under den andre verdenskrig. Mange fabrikker ble demontert i  Tsjekkoslovakia, som Tyskland hadde fått herredømme over, og flyttet til Linz. En av disse var Hermann-Göring-Werke som eksisterer i dag som stålselskapet Voestalpine AG. Linz ble et stort industrisenter med produksjon av kjemikalier og stål for krigsmaskineriet. 

Mauthausen-Gusen, nær Linz, ble den siste av de nazistiske konsentrasjonsleirene som ble befridd av de allierte. Mens leiren var i drift var det fangene her som hugget ut steinen som Hitler benyttet i de store byggeprosjektene sine rundt om i Riket. 

Etter krigen ble Donau, som renner gjennom Linz, grense mellom de russiske og amerikanske okkupasjonsstyrkene. Nibelungen-broen som går over Donau fra Hauptplatz var på denne tid Linz' utgave av Checkpoint Charlie, og er det eneste byggverket i Hitlers planer som ble oppført i Linz.

Media 
Avisen Oberösterreichische Nachrichten har sitt hovedkontor i Linz.

Arkitektur 
Neuer Dom er den største kirken i Østerrike i kapasitet. Målt i høyde er den ca. 2 m lavere enn Stefansdomen i Wien.

Referanser

Eksterne lenker